O jeri in bici ta chê tremende dì: ducj si visais di chel maestôs temporalon dal 23 di Lui! Bande Mortean o viodevi un menaçôs nulon scûr che mi sameave come a la eruzion dal vulcan islandês che a fasevin viodi pe television; al pareve propit che il nulon al fos un grant sclop cun tant di lapii che si sparniçavin pardut! Bande des montagnis a jerin des lungjis saetonis che a leavin il cîl a la tiere. O passavi pe stradele blancje di Selvucis, vignint di Percût; a ôr de strade doi cjamps di blave cun plantis altis come oms.
«No ai voie di viodile brute» o pensai. «O larai a parâmi sot dal toglât de cjase bandonade dai vons; ce vûstu ch’al sedi scjavalcjâ chel portonat che al è tra la stale e il cjodat dai purcits. Juste pal timp che e passe la codebue…»
Cheste e stave rivant simpri plui dongje. O ai il vizi di pensâ a alte vôs tant che o samei un matucel. Cussì o sintii cualchidun rispuindimi inte blave… e jere une vôs che mi deve i sgrisui! E sgrasaiave… no rivavi a capî di cui che e fos… e pareve a ûs Rockets… come chei che i àn taiât lis cuardis vocâls e a metin une machinute tal cuel… saio jo… jerial cualchi vecjat platât par fâmi un scherç?
Mi disè chê vôs: «Va vie dret e no stâ a fermâti a Selvucis se no tu âs voie di viodile peloche!»
Insome o tacai a cori plen di pôre cence nancje cirî di capî cui che al fos inte blave; o vevi dome ubidît al misteriôs ordin. O jeri a pene rivât li de strade basse di Pavie che la ploie e tacà cun gruessis gotonis… ancjemò 200 metros e o rivi cjase a pene in timp… a sotet… vie svelt svelt dentri tal fogolâr cuant fûr si scjadene un aiaron cuntun mûr di aghe… orizontâl!!!
Un doi dîs daspò o torni a fâ une corse in bici bande Passarian, Tissan, Sant Scjefin e Selvucis: pins dislidrisâts, tets svolâts vie… cartei di propagande spacâts pardut…
Ve che o soi di gnûf a Selvucis, dongje de cjase bandonade dai vons: DISASTRI!
Dut il lanternit dal toglât e dal cjôt dai purcits al è colât par tiere te arie, spacât in grandis sclesis… propit dulà che doi dîs prime o pensavi di lâ a parâmi dal burlaç!
di Checo Tam
#151
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn tha_Thai